ДIаделира кхойтта шо. Оцу хенахь дукъаделлачу кешнашкахь цхьалха ца вуьсура ШаIрани, амма новкъадовлале вешин Iодика ян еъначу Хьапина ца бевзира вешин барз: «ДIуьдин Iелин кIант ШаIрани. Кхелхина 1944-гIа шеран 24-чу февралехь» тIехь яздина а долуш, лохо тIулган чурт дара кошан коьртехь. «Дада», – гIийла элира Хьапис, юха, шен вешин жима барз мара а къевлина, доггаха йилхира: «ХIун бехк бара сан, ворхI шо кхаьчначу беран тIорзанан, Iаьнан Iуьйранна набарха а яьккхина, меттара гIаттийна, махкахъяккха? Сайн вешин ага техкош со йитина хиллехь, кхуза кхочур ма дацара тхо, хIинца жима стаг хилла хир ма вара цунах. Дада, суна бевзара хьуна хьан лазам. Iами я кхузахь вина Рамзан вон лелча, «шух-м нах хир яцара, ШаIранех дегайовхо яра сан», – ахь моссазза олу а сайх бехк боккхуш санна, ма-хетара суна. Цкъа со йилхича: «Хьапи, Делан кхиэл ма ю лелаш, цхьацца бахьница», – со тееш, ахь аьлча а, ШаIранин валаран бахьана хьо хилла-кх, аьлла, ма кхийтира со…»